ODLUKA KOMISIJE (EU) 2022/1978

оd 25. srpnja 2022.

o programu potpora SA.54817 (2020/C) (ex 2019/N) koji Belgija namjerava provesti za potporu proizvodnji videoigara

(priopćeno pod brojem dokumenta C(2022) 5130)

(Vjerodostojan je samo tekst na francuskom i nizozemskom jeziku)

(Tekst značajan za EGP)

EUROPSKA KOMISIJA,

uzimajući u obzir Ugovor o funkcioniranju Europske unije, a posebno njegov članak 108. stavak 2. prvi podstavak,

uzimajući u obzir Sporazum o Europskom gospodarskom prostoru, a posebno njegov članak 62. stavak 1. točku (a),

nakon poziva zainteresiranim stranama da dostave primjedbe u skladu s navedenim člancima (1) i uzimajući u obzir te primjedbe,

budući da:

1. POSTUPAK

(1) Dopisom od 1. srpnja 2019. Belgija je Komisiji prijavila program potpore za proizvodnju videoigara. Dodatne informacije dostavila je Komisiji u dopisima od 3. siječnja i 2. veljače 2020.

(2) Komisija je dopisom od 30. travnja 2020. obavijestila Belgiju o svojoj odluci o pokretanju postupka predviđenog člankom 108. stavkom 2. Ugovora o funkcioniranju Europske unije (u daljnjem tekstu: UFEU), a koji se odnosi na tu potporu.

(3) Odluka Komisije o pokretanju postupka objavljena je u Službenom listu Europske unije (2). Komisija je od zainteresiranih strana zatražila da dostave primjedbe o predmetnoj potpori.

(4) Belgija je u dopisu od 29. svibnja 2020. dostavila svoje primjedbe na odluku o pokretanju postupka.

(5) Komisija je 16. srpnja 2020. od jedne zainteresirane strane primila primjedbe o tom pitanju. Proslijedila ih je Belgiji uz mogućnost dostavljanja opaski o podnesenim primjedbama, koje je i zaprimila u dopisu od 30. studenoga 2020.

(6) Belgija je u dopisu od 29. svibnja 2020. obavijestila Komisiju o tome da želi izmijeniti propise na kojima se temelji potpora, a 30. studenoga 2021. o tome da je belgijskom Zastupničkom domu podnesen prijedlog zakona koji sadržava te izmjene (3).

(7) Belgija je dostavila dodatne informacije 10. lipnja i 8. prosinca 2021. te 10. veljače i 29. ožujka 2022.

2. DETALJAN OPIS PROGRAMA POTPORE

2.1. Naziv programa, pravna osnova i trajanje

(8) Riječ je o programu potpora za porezna utočišta za proizvodnju videoigara. Njime se namjerava proširiti opseg početnog sustava poreznih utočišta, kojim se nastojala poduprijeti audiovizualna produkcija i koji je Komisija odobrila 2003 (4). Od onda su produljenja i izmjene tog sustava odobreni 2004. (5), 2007. (6), 2009. (7), 2013. (8) i 2014 (9). Sustav poreznih utočišta iz 2014. produljen je 2020. (10) bez izmjena. Aktualna verzija sustava vrijedi do 31. prosinca 2026.

(9) Pravna osnova su belgijski Zakonik o porezu na prihod (11) i Zakon od 29. ožujka 2019. o proširenju sustava poreznog utočišta na industriju videoigara, objavljen u glasilu Moniteur belge od 16. travnja 2019. (12), i njegova izmjena, koja je trenutačno na razmatranju u belgijskom Zastupničkom domu (13). Izmjena se planira donijeti nakon pozitivne odluke Komisije.

(10) Potpora traje do 31. prosinca 2027. (14).

2.2. Proračun

(11) Procijenjena sredstva iznose 36 000 000 EUR (6 000 000 EUR godišnje), a izdvajaju se iz proračuna belgijske savezne države.

2.3. Cilj potpore i prihvatljiva djela

(12) Cilj je programa poduprijeti i potaknuti ulaganja poduzećâ u proizvodnju videoigara tako da se tim poduzećima dodijeli porezna olakšica. Poduzeća koja su u Belgiji obveznici poreza na dobit i koja ispunjavaju potrebne uvjete imat će pravo na porezno utočište ponuđeno u okviru tog programa potpore.

(13) Kako bi iskoristili tu mogućnost smanjenja poreza, moraju ulagati u proizvodnju poduzeća koja proizvode videoigre koje su nadležne službe relevantne zajednice odobrile kao europske videoigre, odnosno videoigre koje su uglavnom izrađene uz pomoć autorâ i kreativnih suradnika s boravištem u Belgiji ili drugoj državi EGP-a ili pod nadzorom ili stvarnom kontrolom jednog ili više proizvođača ili suproizvođača s poslovnim nastanom u jednoj ili više država članica EGP-a.

(14) To odobrenje videoigara ovisi o kulturnim testovima koje su uvele flamanska zajednica i Valonska regija za vlastite programe potpore za videoigre i koje je Komisija odobrila (2018. flamanskoj zajednici (15), uz produljenje i izmjenu 2022. (16), a 2020. Valonskoj regiji (17)). Prema kriterijima testa, igra mora imati kulturni i umjetnički karakter, proizvodne aktivnosti i akteri moraju imati kulturne poveznice s Flandrijom ili Valonskom regijom, a igra mora biti inovativna i kreativna. U tu se svrhu Belgija obvezala da će savezna država Belgija sklopiti sporazum o suradnji s flamanskom zajednicom, francuskom zajednicom i njemačkom jezičnom zajednicom o nadležnostima zajednicâ odnosno savezne države u pogledu sustava poreznih utočišta. Belgija navodi da će za vrijeme trajanja mjere zajednice odobravati videoigre u okviru sustava poreznih utočišta na temelju istih kriterija koje flamanska zajednica i Valonska regija primjenjuju na vlastite programe potpore za videoigre.

2.4. Vrsta potpore, organizacija sustava, intenzitet potpore i zbrajanje potpora

(15) U okviru važećeg sustava poreznih utočišta, poduzeće („ulagatelj”) na temelju okvirnog sporazuma može nekom proizvođaču dati financijski doprinos za određenu audiovizualnu produkciju. To se ulaganje nadoknađuje stjecanjem „potvrde o poreznom utočištu”, na temelju koje ulagatelj može ostvariti poreznu pogodnost u obliku smanjenja oporezive dobiti. Kad je riječ o oporezivanju dobiti poduzeća, načelo je da se oporezuje ukupan iznos dobiti poduzeća (članak 185. belgijskog Zakonika o porezu na prihod). Kako bi se odredila porezna osnovica, dobit se umanjuje za porezno priznate rashode (članak 6. Zakonika o porezu na prihod). Poduzeće u pravilu može odbiti poslovne troškove koje je imalo ili snosilo u poreznom razdoblju (članak 49. Zakonika o porezu na prihod). Kad je riječ o vrijednosti ulaganja, mogući odbitak ovisi o vrijednosti doprinosa (članak 61. drugi podstavak Zakonika o porezu na prihod). Kad je riječ o sustavu poreznih utočišta, poduzeće koje se oporezuje može odmah odbiti 421 % uloženih iznosa, što je iznos koji je veći od njegova financijskog doprinosa. Ovisno o prijavljenom projektu ta je mogućnost dopuštena i za doprinose proizvodnji neke videoigre.

(16) U okviru programa koji je prijavila Belgija, porezna vrijednost iz potvrde o poreznom utočištu utvrđena je na temelju 70 % troškova proizvodnje i poslovanja u EGP-u ili, ako su troškovi proizvodnje i poslovanja u Belgiji niži od 63 % ukupnog proračuna, troškova proizvodnje i poslovanja u Belgiji. Iznos potpore za moguća ulaganja u pojedinu proizvodnju utvrđen je na 48 % te porezne vrijednosti iz potvrde o poreznom utočištu. Stoga bi u scenariju s najvećim vrijednostima, u kojem je najmanje 63 % sredstava ukupnog proračuna potrošeno u Belgiji, intenzitet potpore mogao dosegnuti 48 % od 70 %, odnosno 33,6 % proračuna za proizvodnju, ali bi bio niži ako rashodi za proizvodnju u Belgiji iznose manje od 63 % ukupnog proračuna. U slučaju zbrajanja s drugim potporama za proizvodnju, intenzitet potpore bit će ograničen na 50 %.

(17) U prvotnom nacrtu programa tako je bilo predviđeno da se porezna vrijednost iz potvrde o poreznom utočištu utvrđuje na temelju teritorijalnih izdataka. Iznos ulaganja (a stoga i iznos potpore) ovisi o postotku teritorijalnih izdataka te varira ovisno o iznosu planiranih rashoda u Belgiji.

2.5. Dodjela odobrenja korisnicima

(18) Konceptom poreznih utočišta predviđeno je da proizvodna poduzeća koja su korisnici potpore moraju za sudjelovanje u sustavu poreznih utočišta imati odobrenje. Belgija navodi da se time nastoji omogućiti oduzimanje odobrenja poduzećima i osobama koji ne poštuju zakon. (18)

(19) Belgija je objasnila da će se odobrenje izdavati u kratkom roku na zahtjev zainteresiranih proizvodnih poduzeća. Zahtjev će sadržavati samo identifikacijske podatke, dokument kojim se potvrđuje da podnositelj zahtjeva nema dugova prema Nacionalnom uredu za socijalnu sigurnost i izjavu o obvezi poštovanja zakona o poreznim utočištima. To konkretno znači da se proizvodno poduzeće obvezuje dati svoju ponudu za potvrdu o poreznom utočištu u skladu s odredbama Zakona od 11. srpnja 2018. o javnim ponudama ulagačkih instrumenata i uvrštavanju ulagačkih instrumenata za trgovanje na uređenim tržištima (19) i odredbama Uredbe (EU) 2017/1129 Europskog parlamenta i Vijeća (20).

(20) Belgija je objasnila da se u okviru postupka odobrenja neće uvesti uvjeti koji se odnose na poslovni nastan ili rezidentnost zainteresiranih poduzeća u Belgiji u trenutku podnošenja zahtjeva za odobrenje.

2.6. Obrazloženje potpore

(21) Belgija je u svojoj obavijesti objasnila da je sektor videoigara u Belgiji 2018. ostvario 100 000 000 EUR, što je 0,08 % svjetskog tržišta (koje je 2018. dosegnulo otprilike 124 000 000 000 EUR).

(22) Belgija je u međuvremenu ažurirala te podatke. Sektor videoigara ostvario je 2020. prihod od 159 800 000 000 USD na svjetskoj razini (21), od čega je 82 000 000 EUR, koje je Belgija prijavila kao ukupni prihod belgijskog tržišta za tu godinu, činilo samo 0,05 %. Tržište na europskom kontinentu čini 19 % tog tržišta, što odgovara vrijednosti od 29 600 000 000 USD, odnosno više od 27 600 000 000 EUR. Belgijsko tržište videoigara činilo je 2020. 0,3 % europskog tržišta. Na temelju podataka za 2019. u belgijskom sektoru bilo je zaposleno 1 000 od ukupno 87 628 zaposlenih na europskom kontinentu. Od 4 913 studija za razvoj videoigara na europskom kontinentu, u Belgiji ih je poslovalo 63 (22). Te brojke stoga pokazuju da je belgijski sektor videoigara skromno zastupljen na europskom tržištu. Mnoga poduzeća koja posluju u belgijskom sektoru videoigara mala su poduzeća. Većina tih poduzeća su nova, to jest postoje manje od šest godina. Poduzeća se u tom sektoru zbog svoje veličine i kratkog postojanja suočavaju s teškoćama u razvoju poslovanja, čime se sprječava kreiranje većeg broja videoigara kulturnog značaja koje čime bi se postigla veća raznolikost.

(23) Belgija je utvrdila sljedeće: unatoč rastu sektora, u predmetnoj industriji ne postoji potreban financijski pokretač za veći proboj na tržištu. Kao i u filmskoj produkciji, razvoj neke igre za računalo, igraću konzolu, tablet računalo ili pametni telefon traje više mjeseci ili godina. Za to je potrebno visokokvalificirano osoblje. Kao i u kod filma, financijski rezultat dolazi tek na kraju cijelog postupka. Zbog tih je elemenata riječ o relativno rizičnom sektoru. Kao i u kod filma, nikad se sa sigurnošću ne zna hoće li neka igra uspjeti privući širu javnost i tako ostvariti povrat ulaganja. Osim toga, projekti videoigara s izraženom obrazovnom, kulturnom i umjetničkom komponentom smatraju se rizičnijima jer, iako su troškovi proizvodnje isti kao kod popularnih videoigara u svijetu, njihovo je tržište ograničenije.

(24) Financijska ograničenja otežavaju pokretanje većih projekata sa snažnim kreativnim potencijalom, ali i većim proračunom. Proizvodnja videoigara stoga je usmjerena na igre na osobnom računalu i igre čija produkcija nije skupa. Teškoće u financiranju otežavaju očuvanje i razvoj lokalnog znanja i iskustva u području kulture. Štoviše, proizvođačima se više isplati raditi podugovorene poslove za strana poduzeća nego razvijati vlastite videoigre.

(25) Stoga belgijska poduzeća za proizvodnju videoigara često vrlo teško pronalaze potrebna financijska sredstva za nove projekte. Osim toga, suočavaju se i s velikom međunarodnom konkurencijom.

(26) Porezna utočišta pridonijet će povećanju broja privatnih ulaganja u sektor proizvodnje videoigara, kao što je bio slučaj s poreznim utočištima za filmsku i audiovizualnu produkciju.

2.7. Opis razloga koji su doveli do pokretanja postupka

(27) Opća zakonitost programa u obliku u kojem je prvotno prijavljen Komisiji bila je dvojbena. Porezna vrijednost iz potvrde o poreznom utočištu utvrđuje se na temelju teritorijalnih izdataka. Moguće je da su ti uvjeti teritorijalnosti izdataka bili suprotni načelima opće zakonitosti, a posebno načelima UFEU-a o slobodnom kretanju robe i slobodi pružanja usluga (članci 34. i 56. UFEU-a).

(28) Komisija je izrazila sumnje u zakonitost i spojivost s unutarnjim tržištem činjenice da potpora za videoigre određuje iznos ulaganja, a time i iznos potpore kao postotak teritorijalnih izdataka u Belgiji, te u nužnost ili proporcionalnost postojanja teritorijalnih zahtjeva povezanih s tom potporom.

3. PRIMJEDBE ZAINTERESIRANIH STRANA

(29) U dopisu od 16. srpnja 2020. organizacija „Vlaamse Onafhankelijke Film & Televisie Producenten” („Nezavisni flamanski filmski i televizijski producenti”, dalje u tekstu „VOFTP”) dostavila je svoje primjedbe na prijavljeni program potpore. VOFTP se smatra ugroženim programom jer strahuje da će otvaranje poreznih segmentu videoigara smanjiti priljev ulaganja u audiovizualnu produkciju njegovih članova. Prema VOFTP-u, proširenje opsega početnog sustava poreznih utočišta ne ispunjava uvjete za spojivost s unutarnjim tržištem i stoga ga Komisija ne bi trebala odobriti.

(30) VOFTP u dopisu naglašava važnost provođenja dostatnog ispitivanja kako bi se utvrdilo jesu li videoigre koje će primiti potporu u okviru predmetnog programa doista povezane s Belgijom i pridonose li cilju promicanja kulture u smislu članka 107. stavka 3. točke (d) UFEU-a i kulturne raznolikosti. VOFTP izražava zabrinutost zbog toga što u programu nema jamstva da će samo videoigre s kulturnim ciljem biti prihvatljive za potporu.

(31) Prema VOFTP-u, kriterijima za ocjenu kulturnog aspekta programa potpore za videoigre morat će se osigurati da videoigre za koje se dodijeli potpora imaju kulturnu vrijednost. Te bi kriterije trebala utvrditi nadležna zajednica ili regija koja ima vlastiti program potpore sektoru videoigara, u kojem kriterije za procjenu kulturnog aspekta neke videoigre utvrđuje ili tijelo flamanske zajednice (Audiovizualni fond Flandrije) ili tijelo Valonske regije. VOFTP sumnja da će primjena tih kriterija biti zajamčena. Nedostaje potreban sporazum o suradnji između države i zajednica.

4. OPASKE BELGIJE

(32) U dopisu od 29. svibnja 2020. Belgija je napomenula da je odlukom o pokretanju postupka potvrđeno da su ispunjeni uvjeti da se u skladu s člankom 107. stavkom 3. točkom (d) UFEU-a program smatra potporom za promicanje kulture spojivom s unutarnjim tržištem.

(33) Kad je riječ o uvjetima teritorijalnosti izdataka i njihovoj općoj zakonitosti (uključujući njihovu nužnost i proporcionalnost), a posebno načela UFEU-a kojima se osigurava slobodno kretanje robe i sloboda pružanja usluga (članci 34. i 56. UFEU-a), Belgija je počela ispitivati mogućnost proširenja prihvatljivih izdataka na cijelo područje EGP-a. Povjerenstvo za financije i proračun belgijskog Zastupničkog doma predložilo je 16. srpnja 2021. izmjenu zakonodavstva kojom su riječi „troškovi proizvodnje i poslovanja u Belgiji” zamijenjene riječima „troškovi proizvodnje i poslovanja u Europskom gospodarskom prostoru”. U nacrtu izmjene porezna vrijednost iz potvrde o poreznom utočištu utvrđena je na temelju 70 % troškova proizvodnje i poslovanja u EGP-u ili, ako su troškovi proizvodnje i poslovanja koji čine poslovni prihod oporeziv u EGP-u niži od 63 % ukupnog proračuna, troškova proizvodnje i poslovanja koji čine poslovni prihod oporeziv u EGP-u. Zastupnički dom spreman je donijeti izmjenu čim Komisija donese pozitivnu odluku.

(34) Kad je riječ o primjedbama VOFTP-a o kulturnom karakteru videoigara za koje bi se mogla dodijeliti potpora i primjeni kulturnih testova zajednica na videoigre u okviru programa poreznih utočišta, Belgija je navela da će se sporazum o suradnji između savezne države i zajednica o postojećem sustavu poreznih utočišta za audiovizualne produkcije morati promijeniti kako bi obuhvatio primjenu kulturnih testova zajednica ili regija na videoigre. To će se dogoditi prije početka provedbe prijavljenog programa, čim Zastupnički dom odobri predloženu zakonodavnu izmjenu i Komisija donese odluku o poreznim utočištima za proizvodnju videoigara. Belgija je potvrdila da se tim sporazumom o suradnji neće promijeniti sadržaj tih testova.

5. OCJENA PROGRAMA

5.1. Postojanje državne potpore

(35) Članak 107. stavak 1. UFEU-a glasi: „Osim ako je Ugovorima drukčije predviđeno, svaka potpora koju dodijeli država članica ili koja se dodjeljuje putem državnih sredstava u bilo kojem obliku kojim se narušava ili prijeti da će narušiti tržišno natjecanje stavljanjem određenih poduzetnika ili proizvodnje određene robe u povoljniji položaj, nespojiva je s unutarnjim tržištem u mjeri u kojoj utječe na trgovinu među državama članicama.”

5.1.1. Državna sredstva i pripisivost

(36) Ulagatelji mogu od svoje oporezive dobiti odbiti sredstva koja se upotrebljavaju u okviru programa koji se ispituje. Tim se zakonski propisanim odbitkom smanjuje iznos poreza koji ubire država. Osim toga, zakonom je predviđeno da su ta sredstva namijenjena poduzećima koja imaju odobrenje države za tu operaciju i da doprinose specifičnim proizvodima kojima su nadležne službe relevantne zajednice izdale izričito odobrenje kao europskim videoigrama. Ulaganjima se stoga mobiliziraju državna sredstva i mogu se pripisati državi.

5.1.2. Prednost

(37) Cilj je programa smanjiti troškove proizvodnje proizvođača videoigara. Ti su izdaci dio troškova koje obično snose svi proizvođači videoigara. Stoga je riječ o trošku koji uobičajeno opterećuje proračun korisnika.

(38) Potpora proizvođaču proizlazi iz doprinosa ulagatelja, a koji proizlazi iz poreznog odbitka te operacije. Komisija stoga zaključuje da se prednost koja proizlazi iz mogućnosti odbitka poreza okvirnim sporazumom zapravo prenosi na proizvođača.

(39) Stoga se tim programom proizvođaču daje prednost koju u uobičajenim tržišnim uvjetima ne bi mogao ostvariti. Mjera stoga predstavlja prednost za proizvođače videoigara.

5.1.3. Selektivnost

(40) Program je selektivan jer će samo korisnici čiji projekt bude uspješan na selekcijskom testu ispunjavati uvjete za potporu. Osim toga, program potpore odnosi se samo na sektor videoigara. Nadalje, zbog poreznog odbitka u iznosu od 421 % vrijednosti ulaganja, predmetna ulaganja (a time i korisnici) mogu imati povlašteniji tretman nego druga ulaganja s obzirom na cilj sustava oporezivanja, jer se od drugih ulaganja ne može odbiti iznos koji prelazi njihovu nominalnu vrijednost. To je tako unatoč tome što je njihova pravna i činjenična situacija s obzirom na cilj tog sustava, a to je oporezivanje prihoda poduzetnika nakon što se oduzmu ulaganja, usporediva s drugima. Taj tretman nije opravdan s obzirom na vrstu i logiku tog sustava. U okviru sustava poreza na dobit, redovni odbitak ne bi bio veći od nominalne vrijednosti ulaganja.

5.1.4. Narušavanje tržišnog natjecanja i utjecaj na trgovinu među državama članicama

(41) Budući da se videoigrama trguje na međunarodnoj razini i da je to tržište otvoreno za tržišno natjecanje, financijska prednost dodijeljena korisnicima može utjecati na tržišno natjecanje i trgovinu među državama članicama.

5.2. Zakonitost potpore

(42) Prijavljivanjem programa prije početka njegove provedbe, Belgija je ispunila svoje obveze koje proizlaze iz članka 108. stavka 3. UFEU-a.

5.3. Pravna osnova za ocjenu

(43) Spojivost programa s unutarnjim tržištem analizirat će se na temelju članka 107. stavka 3. točke (d) UFEU-a s obzirom na cilj promicanja kulture podupiranjem kulturnih projekata.

(44) Konkretno, spojivost programa s unutarnjim tržištem analizirat će se u kontekstu točke 24. Komunikacije Komisije o državnoj potpori za filmove i ostala audiovizualna djela (23) („Komunikacija o kinematografiji”) jer se u toj točki izričito razmatra državna potpora za proizvodnju videoigara i navodi da će Komisija, ako se može dokazati da je program potpore usmjeren na igre u kulturne i obrazovne svrhe potreban, mutatis mutandis primijeniti kriterije intenziteta potpore utvrđene za filmove u Komunikaciji o kinematografiji.

5.4. Spojivost potpore s unutarnjim tržištem

(45) Komisija je u svojoj odluci o otvaranju postupka utvrdila da se čini da program ispunjava većinu uvjeta da bi se u skladu s člankom 107. stavkom 3. točkom (d) UFEU-a mogao smatrati potporom namijenjenom promicanju kulture spojivom s unutarnjim tržištem.

5.4.1. Opća zakonitost

(46) Da bi bili spojivi, programi potpora prvo moraju ispunjavati kriterij „opće zakonitosti”. Pojmom „opća zakonitost” podrazumijeva se da uvjeti prihvatljivosti i kriteriji za dodjelu ne sadržavaju odredbe neraskidivo povezane s dodjelom potpore, koje su protivne posebnim odredbama UFEU-a u drugim područjima osim državnih potpora (24).

(47) U okviru programa ne nameće se uvjet posjedovanja belgijskog državljanstva ili glavnog poslovnog nastana poduzeća korisnika potpore na belgijskom državnom području. Korisnici mogu imati poslovni nastan u drugoj državi članici Europske unije ili Europskog gospodarskog prostora.

(48) Postupak odobrenja za proizvodna poduzeća i posrednike ne utječe na opću zakonitost programa. U okviru postojećeg sustava poreznog utočišta, proizvodna poduzeća koja su korisnici tog sustava moraju u trenutku isplate potpore imati etabliranu agenciju u Belgiji. Odobrenjem se neće uvesti uvjeti koji se odnose na poslovni nastan ili rezidentnost predmetnih poduzeća u Belgiji u trenutku podnošenja zahtjeva za odobrenje.

(49) Kad je riječ o intenzitetu potpore, Belgija je prijedlogom zakona izmijenila ograničavajuće teritorijalne odredbe iz prvotno prijavljenog programa potpore. U tom prijedlogu zakona iznos potpore utvrđuje se na temelju troškova proizvodnje i poslovanja u Europskom gospodarskom prostoru. Stoga program više ne može ometati slobodu kretanja robe i pružanja usluga na unutarnjem tržištu (članci 34. i 56. UFEU-a).

5.4.2. Promicanje kulture u skladu s člankom 107. stavkom 3. točkom (d) UFEU-a

(50) U skladu s člankom 107. stavkom 3. točkom (d) UFEU-a potpore za promicanje kulture i očuvanje baštine mogu se smatrati spojivima s unutarnjim tržištem ako ne utječu na trgovinske uvjete i tržišno natjecanje u Uniji u mjeri u kojoj bi to bilo suprotno zajedničkom interesu.

(51) Komisija nije izradila smjernice za primjenu te odredbe na potpore za videoigre. U točki 24. Komunikacije o kinematografiji potvrđeno je da se svaki slučaj potpore za promicanje videoigara analizira pojedinačno.

(52) Ocjena potpore za videoigre na temelju članka 107. stavka 3. točke (d) UFEU-a temelji se na praksi Komisije koja je započeta odlukom o francuskoj poreznoj olakšici za videoigre, u kojoj je Komisija potvrdila da određene videoigre mogu biti kulturni proizvodi (25).

(53) Flamanska zajednica i Valonska regija za vlastite su programe potpore za videoigre razvile kulturne kriterije za prihvatljive igre, koji se primjenjuju i na porezna utočišta (26). Izradile su ljestvicu za odabir projekata kako bi provjerile ispunjavaju li doista igre koje su predmet potpore uvjete za status kulturnog djela. Komisija je analizirala te kriterije (27) i odobrila te programe.

(54) Suprotno tvrdnjama zainteresirane strane VOFPT, Belgija se obvezala da će prije uvođenja sustava poreznih utočišta za videoigre sklopiti sporazum o suradnji između savezne države i zajednica (vidjeti uvodne izjave 14. i 34.). Slična suradnja već je uspostavljena za potporu audiovizualnim djelima.

(55) Zaključno, programom se podupiru kulturni projekti i ostvaruje cilj promicanja kulture u skladu s člankom 107. stavkom 3. točkom (d) UFEU-a.

5.4.3. Primjerenost potpore

(56) Cilj programa je potpora kulturnim projektima čije je financiranje na tržištu otežano, posebno zbog vrste (kulturna djela) i rizika projekta (izvjesni troškovi proizvodnje, ali neizvjesna publika). Ona stoga pridonosi financiranju dijela troškova proizvodnje odabranih videoigara zbog njihova doprinosa promicanju kulture. Mehanizam potpore temelji se na načelu potpore privatnih ulagatelja proizvodnji igara. Belgija je objasnila da bi sustav izravne potpore prouzročio veće administrativne i financijske troškove od porezne mjere poreznih utočišta. Osim toga, izravna bespovratna sredstva isplaćivala bi se prije obračuna poreznih izuzeća (privremenih i konačnih). Nadalje, s obzirom na to da je kultura u nadležnosti belgijskih zajednica, audiovizualna politika na saveznoj razini ograničena je na uspostavu sustava poreznih utočišta u okviru njezinih socioekonomskih politika. Uključivanjem privatnih ulagača Belgija želi potaknuti međusobne kontakte i pristup kulturnog sektora različitim potencijalnim izvorima financiranja.

(57) Program je stoga primjeren za postizanje željenog cilja.

5.4.4. Nužnost potpore

(58) Videoigre za koje se dodjeljuje potpora kulturna su djela kojima se promiče lokalna i europska kultura. Njihov međunarodni tržišni potencijal sredstvo je za promicanje kulture u velikom opsegu.

(59) Međutim, projektima videoigara otežano je financiranje po tržišnim uvjetima (vidjeti prethodne uvodne izjave od 22. do 24.). Financijski rizici svojstveni projektima videoigara, čiji su troškovi proizvodnje, za razliku od potencijalnih prihoda, izvjesni, prepreka su privatnim ulaganjima. Stoga je potrebna javna intervencija kako bi se omogućio razvoj većih i raznovrsnijih projekata.

5.4.5. Proporcionalnost potpore

(60) U točki 24. Komunikacije o kinematografiji utvrđeno je da će Komisija, ako se može dokazati potreba za programom potpora namijenjenom igrama koje imaju kulturnu i obrazovnu svrhu, po analogiji primijeniti iste kriterije za intenzitet potpore utvrđene za programe potpora za audiovizualna djela.

(61) Programom se u ograničenoj mjeri podupire kreiranje videoigara. Najviši dopušteni intenzitet potpore iznosi 33,6 %, a u slučaju zbrajanja potpora ograničen je na 50 % troškova proizvodnje određene videoigre, u skladu s pragom od 50 % utvrđenim u Komunikaciji o kinematografiji. Maksimalnim stopama intenziteta nastoji se očuvati privatna inicijativa i obvezati korisnike potpore na pronalaženje sredstava iz drugih izvora, osim državnih.

(62) Zaključno, program je proporcionalan cilju koji se nastoji postići.

5.4.6. Ograničeno narušavanje tržišnog natjecanja i utjecaj na trgovinu

(63) Globalni sektor videoigara ostvario je 2020. prihod od 159 800 000 000 USD. Tržište na europskom kontinentu čini 19 % tog tržišta, što odgovara vrijednosti od 29 600 000 000 USD, odnosno više od 27 600 000 000 EUR. Belgijsko tržište videoigara ostvarilo je 2020. 82 000 000 EUR prihoda, što odgovara udjelu od 0,3 % europskog tržišta i 0,05 % svjetskog tržišta (28).

(64) Stoga je prije svega očito da je proračun za program potpore belgijskom sektoru videoigara relativno ograničen (vidjeti uvodnu izjavu 11.) u usporedbi s ukupnim prometom tog sektora u Belgiji. Drugo, može se smatrati da su negativni učinci potpore na tržišno natjecanje slabi jer je udio belgijskog tržišta videoigara ograničen i u odnosu na europsko i u odnosu na svjetsko tržište.

(65) Komisija zaključuje da se potporom neće neopravdano ojačati tržišna snaga poduzeća korisnika, nego će se, naprotiv, povećati raznolikost ponude igara s kulturnim aspektom na tržištu. Ukupna ocjena potpore pozitivna je za unutarnje tržište jer su narušavanje tržišnog natjecanja i učinci na trgovinu ograničeni.

6. ZAKLJUČAK

(66) Komisija stoga smatra da se potporom neće neopravdano ojačati tržišna snaga poduzeća korisnika, nego će se, naprotiv, povećati raznolikost ponude igara s kulturnim značajem na tržištu. Stoga se može zaključiti da su narušavanje tržišnog natjecanja i učinci programa na trgovinu ograničeni te je ukupna ocjena potpore za promicanje kulture pozitivna. U skladu s tim, porezno utočište za kreiranje videoigara spojivo je s unutarnjim tržištem na temelju članka 107. stavka 3. točke (d) UFEU-a,

DONIJELA JE OVU ODLUKU:

Članak 1. Državna potpora za proizvodnju videoigara koju Belgija planira provesti primjenom sustava poreznih utočišta za proizvodnju videoigara spojiva je s unutarnjim tržištem u skladu s člankom 107. stavkom 3. točkom (d) Ugovora o funkcioniranju Europske unije. U skladu s navedenim, odobrava se provedba potpore.

Članak 2. Ova je Odluka upućena Kraljevini Belgiji.

Sastavljeno u Bruxellesu 25. srpnja 2022. Za Komisiju Margrethe VESTAGER Članica Komisije

(1) Odluka C (2020) 2648 final od 30. travnja 2020. (SL C 206, 19.6.2020., str. 11.).

(2) SL C 206, 19.6.2020., str. 11.

(3) https://www.lachambre.be/FLWB/PDF/55/1590/55K1590001.pdf

(4) N 410/02 (ex-CP 77/2002), Belgija – Državne potpore za belgijsku kinematografsku i audiovizualnu produkciju – sustav takozvanih kinematografskih „poreznih utočišta”, https://ec.europa.eu/competition/state_aid/cases/137343/137343_455458_39_2.pdf

(5) N 224/04, Belgija – Državne potpore za belgijsku kinematografsku i audiovizualnu produkciju – izmjene saveznog sustava takozvanih kinematografskih „poreznih utočišta”, https://ec.europa.eu/competition/state_aid/cases/140619/140619_503601_23_2.pdf

(6) N 121/2007, Belgija – Porezne mjere za audiovizualnu produkciju – porezno izuzeće (porezno utočište) – Produljenje potpore br. N 224/2004, https://ec.europa.eu/competition/state_aid/cases/219141/219141_703682_36_2.pdf

(7) N 516/2009, Belgija – Sustav poreznog izuzeća (porezno utočište) za audiovizualnu produkciju – Produljenje potpore br. N 121/2007, https://ec.europa.eu/competition/state_aid/cases/233078/233078_1210789_29_2.pdf

(8) SA.35643 (2012/N), Belgija – Produljenje „poreznog utočišta” za potporu audiovizualnim djelima, https://ec.europa.eu/competition/state_aid/cases/246468/246468_1451339_61_2.pdf, i SA.36655 (2013/N), Belgija – Izmjene „poreznog utočišta” za potporu audiovizualnim djelima, https://ec.europa.eu/competition/state_aid/cases/248603/248603_1525887_174_2.pdf

(9) SA.38370 (2014/N), Belgija – Izmjene „poreznog utočišta” za potporu audiovizualnim djelima, https://ec.europa.eu/competition/state_aid/cases/253328/253328_1646431_87_2.pdf

(10) SA.59274 (2020/N), Belgija – Produljenje sustava potpora poreznih utočišta za proizvodnju audiovizualnih djela SA.38370 (2014/N), https://ec.europa.eu/competition/state_aid/cases1/20215/289138_2239389_113_2.pdf

(11) https://eservices.minfin.fgov.be/myminfin-web/pages/public/fisconet/document/6c0aa338-3dad-4e4b-960f-8e01564d20d0

(12) http://www.ejustice.just.fgov.be/eli/loi/2019/03/29/2019040875/moniteur

(13) Vidjeti bilješku br. 3.

(14) U obavijesti od 1. srpnja 2019. Belgija je predložila trajanje programa do 31. prosinca 2025. S obzirom na vrijeme proteklo od obavijesti, Belgija je željela produljiti rok do 31. prosinca 2027.

(15) Potpora SA.49947, Belgija – Potpora za videoigre (VAF Gamefonds), https://ec.europa.eu/competition/elojade/isef/case_details.cfm?proc_code=3_SA_49947

(16) Potpora SA.101526, Belgija – VAF Gamefonds, uvodna izjava 23., https://ec.europa.eu/competition/elojade/isef/case_details.cfm?proc_code=3_SA_101526

(17) Potpora SA.55046, Belgija – Potpora za kulturne, umjetničke i edukativne videoigre (Wallimage), uvodna izjava 14., https://ec.europa.eu/competition/elojade/isef/case_details.cfm?proc_code=3_SA_55046; Valonska regija obuhvaća njemačko govorno područje.

(18) U skladu s člankom 194.b stavkom 1. točkom 2. Zakonika o porezu na prihod, uvjeti za odobrenje utvrđeni su kraljevskim dekretom.

(19) http://www.ejustice.just.fgov.be/mopdf/2018/07/20_2.pdf#Page18, str. 58312.

(20) Uredba (EU) 2017/1129 Europskog parlamenta i Vijeća od 14. lipnja 2017. o prospektu koji je potrebno objaviti prilikom javne ponude vrijednosnih papira ili prilikom uvrštavanja za trgovanje na uređenom tržištu te stavljanju izvan snage Direktive 2003/71/EZ (SL L 168, 30.6.2017., str. 12.).

(21) Newzoo – Global Games Market Report 2020, može se preuzeti na stranicama newzoo.com.

(22) Izvješće za 2019. koje je izradila organizacija European Game Developers Federation u suradnji s Interactive Software Federation of Europe. Podaci prikupljeni za većinu država članica Europske unije i za neke zemlje koje nisu države članice Europske unije.

https://www.egdf.eu/wp-content/uploads/2021/08/EGDF_report2021.pdf

(23) SL C 332, 15.11.2013., str. 1.

(24) Presuda Suda od 15. lipnja 1993., Matra, C-225/91, ECLI:EU:C:1993:239, točka 41.

(25) Komisija je prepoznala potrebu za potporom za videoigre u sljedećim odlukama:

C47/2006 (ex N 648/2005), Francuska – Porezna olakšica za kreiranje videoigara, https://ec.europa.eu/competition/elojade/isef/case_details.cfm?proc_code=3_SA_20324;

SA 33943 (2011/N), Francuska – Produljenje programa potpore C 47/2006 – Porezna olakšica za kreiranje videoigara, https://ec.europa.eu/competition/elojade/isef/case_details.cfm?proc_code=3_SA_33943;

SA.36139 (2013/C), United Kingdom – Video games tax relief, https://ec.europa.eu/competition/elojade/isef/case_details.cfm?proc_code=3_SA_36139;

SA.39299 (2014/N), Francuska – Porezna olakšica za kreiranje videoigara – izmjene, https://ec.europa.eu/competition/elojade/isef/case_details.cfm?proc_code=3_SA_39299;

SA.47892 (2017/N), Francuska – Porezna olakšica za kreiranje videoigara – izmjene i produljenje, https://ec.europa.eu/competition/elojade/isef/case_details.cfm?proc_code=3_SA_47892;

SA.45735 (2017/N), Denmark – Scheme for the development, production and promotion of cultural and educational digital games,

https://ec.europa.eu/competition/elojade/isef/case_details.cfm?proc_code=3_SA_45735;

SA.46572 (2017/N), Germany – Bavarian games support measure, https://ec.europa.eu/competition/elojade/isef/case_details.cfm?proc_code=3_SA_46572;

SA.49947 (2017/N), Belgija – Potpora za videoigre (VAF Gamefonds), https://ec.europa.eu/competition/elojade/isef/case_details.cfm?proc_code=3_SA_49947;

SA.50512 (2018/N), Francuska – Fond za potporu videoigrama – pisanje, stvaranje intelektualnog vlasništva i kolektivne radnje, https://ec.europa.eu/competition/elojade/isef/case_details.cfm?proc_code=3_SA_50512;

SA.51820 (2018/N), Germany – North Rhine Westphalian games support measure; https://ec.europa.eu/competition/elojade/isef/case_details.cfm?proc_code=3_SA_51820;

SA.101526, Belgija – VAF Gamefonds, https://ec.europa.eu/competition/elojade/isef/case_details.cfm?proc_code=3_SA_101526

(26) SA.55046, Belgija – Potpora za kulturne, umjetničke i edukativne videoigre (Wallimage);

SA.101526, Belgija – VAF Gamefonds.

(27) Uvodne izjave od 52. do 54. Odluke o fondu Valimage i 38. i 39. Odluke o VAF Gamefonds.

(28) Uvodna izjava 22.